CBG บวก 1.19% รับยอดขายในประเทศจีนพุ่ง
CBG บวก 1.19% เร่งขยายตลาดส่งออก พร้อมปรับกลยุทธ์ด้านโลจิสติกส์ ล่าสุด ณ เวลา 11.12 น. ราคาอยู่ที่ 64.00 บาท บวก 0.75 บาท หรือ 1.19% สูงสุดที่ 64.50 บาท ต่ำสุดที่ 63.25 บาท มูลค่าซื้อขายที่ 240.93 ล้านบาท โบรกฯ แนะ “ซื้อ” ชูเป้า 80 บาท หลังยอดขายในประเทศจีนพุ่ง
18 พ.ค. 2560

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG ณ เวลา 11.12 น. ราคาอยู่ที่ 64.00 บาท บวก 0.75 บาท หรือ 1.19% สูงสุดที่ 64.50 บาท ต่ำสุดที่ 63.25 บาท มูลค่าซื้อขายที่ 240.93 ล้านบาท

นายร่มธรรม เศรษฐสิทธิ์ ผู้ช่วยกรรมการผู้จัดการ CBG เปิดเผยว่า ในปีนี้ตั้งเป้าจะกระจายสู่ตลาดต่างประเทศมากขึ้นผ่านบริษัทร่วมทุนที่อังกฤษ และตัวแทนจำหน่ายทั้งที่บราซิล และจีน รวมถึงเปิดตลาดส่งออกมาใหม่ที่ ออสเตรเลีย ตะวันออกกลาง และ ลาตินอเมริกา เป็นต้น หลังจากในปีที่ผ่านมาตลาดเครื่องดื่มชูกำลังในไทยเติบโตน้อยมาก แต่ยังคงตั้งเป้าตลาดในประเทศเติบโตให้ได้ปีละ 15%
ทั้งนี้ ในอุตสาหกรรมเครื่องดื่มและตลาดค้าปลีกนั้น นอกเหนือจากคุณภาพสินค้าและการยอมรับของผู้บริโภคแล้ว ระบบการจัดจำหน่ายสินค้าถือเป็นปัจจัยอันดับต้นๆที่ช่วยให้ธุรกิจเติบโตและอยู่รอดได้
ดังนั้น นอกจากจะแตกไลน์การผลิตประเภทเครื่องดื่มและกลุ่มธุรกิจแขนงอื่นๆแล้ว เรายังให้ความสำคัญกับการพัฒนาธุรกิจด้านโลจิสติกส์ โดยมีระบบการจัดจำหน่ายสินค้าของบริษัทเองที่เพิ่มมากขึ้น กระจายสินค้าผ่าน 31 ศูนย์ มีรถกระจายสินค้าหรือ Cash Van จำนวนกว่า 300 คัน ครอบคลุมร้านค้าทั่วประเทศมากกว่า 3 แสนราย และมีเซลล์คาราบาวเข้าไปช่วยขายหน้าร้าน 1-2 ครั้งต่อเดือน
“ผมมองว่าธุรกิจโลจิสติกส์นี้จะเป็นช่องทางให้เราพัฒนาสินค้าตัวอื่นๆเข้าไปและขายผ่านการขนส่งนี้ได้ อีกทั้งเรายังจับมือกับพาร์ทเนอร์ผู้ผลิตสินค้าทั้งในและต่างประเทศนำเสนอสินค้าผ่านช่องทางนี้ของเรา
โดยมองเป้าหมายถึงการสร้างเครือข่ายร้านค้า เพื่อเพิ่มโอกาสในการซื้อสินค้ามากกว่าหนึ่งประเภทมากขึ้น และหวังว่า Cash Van จะเติมเต็มการจัดจำหน่ายสินค้าในประเทศได้อย่างเต็มที่ ตอบสนองพฤติกรรมลูกค้าที่ต้องการสินค้าจากการซื้อตามร้านค้าได้อย่างทันท่วงที และเมื่อเราเพิ่มจำนวนหน้าร้านได้ ยอดขายของบริษัทฯ ก็จะเพิ่มขึ้นเช่นกัน”นายร่มธรรม กล่าว
 
ด้านบล.กสิกรไทย แนะนำ “ซื้อ” CBG ราคาเป้าหมาย 80 บาท/หุ้น โดยฝ่ายวิจัยยังคงมุมมองเชิงบวกต่อตลาดจีน จากการที่มีคำสั่งซื้อล่วงหน้า 200 ล้านกระป๋อง ทั้งนี้ ฝ่ายวิจัยคาดว่าหน่วยเงินรถสด (cash van) จะยังคงเป็นปัจจัยขับเคลื่อนหลักต่อยอดขายภายในประเทศ ขณะที่ยอดขายต่างประเทศคาดว่าจะมีแรงหนุนมาจากโรงงานบรรจุกระป๋องแห่งใหม่ของบริษัท
 
ขณะที่บล.เคจีไอ (ประเทศไทย) แนะนำ “ซื้อ” CBG ราคาเป้าหมาย 73.50 บาท/หุ้น โดย CBG ได้การตอบรับที่ดีจากผู้จัดจำหน่ายในจีน ทำให้ผู้บริหารปรับเพิ่มเป้าปริมาณยอดขายที่จีนเป็น 300 ล้านกระป๋อง จากก่อนหน้านี้ที่ 200 ล้านกระป๋อง
ส่งผลให้ฝ่ายวิจัยปรับเพิ่มสมมติฐานปริมาณยอดขายที่จีนเป็น 240-450 ล้านกระป๋อง ในปี 2560-2562 จากเดิม 120-300 ล้านกระป๋อง และอีกหนึ่งปัจจัยบวกที่น่าสนใจคือยอดขายในประเทศ ของการขายสินค้าให้กับตราสินค้าอื่นที่กำลังเติบโต
โดยบริษัทตั้งเป้ายอดขายต่อรถตู้ขาย (cash van) หนึ่งคันไว้ที่ 12,000 บาท จากแค่ 6,000 บาทในไตรมาส 1/60 ทั้งนี้บริษัทได้เพิ่ม 2 สินค้าใหม่ ในกลุ่มเครื่องดื่มแอลกอฮอล์เข้ามา